Diari Oficial de la Generalitat Valenciana


Sumari del DOGV 5054, del 21-07-2005 (2005/8191)

ORDE de 7 de juliol de 2005, de la Conselleria d'Infraestructures i Transport, per la qual es regulen ajudes econòmiques a iniciatives en matèria de mobilitat sostenible en municipis de la Comunitat Valenciana.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5054

Data del DOGV
:   21-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8191


Data del document
:   07-07-2005

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

Anàlisi jurídica

 Descriptors 

:   * carril per a bicicletes
    * ajuda pública
    * via urbana
    * infraestructura de transports
    * zona per als vianants
    * suport econòmic
    * administració local

ORDE de 7 de juliol de 2005, de la Conselleria d'Infraestructures i Transport, per la qual es regulen ajudes econòmiques a iniciatives en matèria de mobilitat sostenible en municipis de la Comunitat Valenciana. [2005/X8191]
  
La promoció de modes alternatius de transport, fonamentalment la denominada mobilitat saludable (vianant i ciclista), s'inclou entre les estratègies dirigides a la consecució d'un model sostenible de transport. No obstant això, en nombrosos municipis de la Comunitat Valenciana la utilització de modes alternatius al vehicle privat es troba amb problemes derivats de la inadaptació del disseny urbà a l'especificitat d'estos trànsits.
  
Des d'esta perspectiva el foment del transport ciclista i vianant requerix la materialització d'inversions dissenyades des de les característiques inherents a estos modes.
  
En este context, conscient de la necessitat d'implicació dels ens municipals i de la sobrada compensació de l'esforç dedicat a la promoció d'estos modes en termes de reducció de contaminació, congestió i impactes associats, la Conselleria d'Infraestructures i Transport establix un programa d'ajudes econòmiques per a la inversió realitzada en l'adaptació de viari als trànsits de vianants i/o ciclistes per a l'exercici 2005.
  
D'altra banda, l'article 105 de la Llei 7/1985, de 2 d'abril, Reguladora de les Bases de Règim Local, permet que les hisendes locals es nodrisquen d'aquells recursos que preveuen les lleis, a més dels tributs propis i de les participacions en els tributs reconeguts de l'Estat i de les comunitats autònomes. Així, l'article 2 de la Llei 39/1988, de 28 de desembre, Reguladora de les Hisendes Locals, indica que les subvencions constituïxen part dels recursos de la hisenda de les entitats locals. La dita norma regula el règim d'estes subvencions en l'article 40.
  
Per tot això, i tenint en compte el que disposa l'article 47 i concordants del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 8 del Decret 182/2004, de 30 de desembre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport.
  
ORDENE
  
Article 1. Objecte, règim i finançament
  
1. Per mitjà de la present orde s'establix per a l'exercici pressupostari del 2005 un programa d'ajudes econòmiques a fi de fomentar les iniciatives en matèria de mobilitat sostenible en municipis de la Comunitat Valenciana.
  
2. Les ajudes s'atorgaran en els termes previstos en la present orde i d'acord amb l'ordenament jurídic vigent.
  
3. Per a l'exercici 2005, les ajudes previstes en la present orde es finançaran a càrrec del crèdit contingut en el programa 513.30, línia T4334000, capítol VII dels Pressupostos de la Conselleria d'Infraestructures i Transport per al 2004, i es destina un crèdit per import global de 100.000 € (cent mil euros), que podrà ser ampliat en cas d'existència de disponibilitats pressupostàries en cas de resultar insuficient per a atendre les peticions que, presentades dins del termini, acrediten reunir els requisits establits en esta convocatòria.
  
Article 2. Beneficiaris
  
Podran ser beneficiaris d'estes ajudes els municipis de la Comunitat Valenciana que desenvolupen inversions dirigides a l'adaptació de viari als trànsits de vianants i ciclistes o les hagen desenvolupat des de l'1 de gener del 2004.
  
Article 3. Sol·licituds, documentació i terminis
  
1. Les sol·licituds d'ajuda previstes en la present orde s'hauran d'efectuar per mitjà d'instància formalitzada d'acord amb el model que s'adjunta al text de la present orde, dirigida al conseller d'Infraestructures i Transport.
  
2. La sol·licitud anirà acompanyada dels documents següents:
  
2.1. Memòria explicativa de les inversions realitzades o que s'han de realitzar, amb inclusió almenys una descripció de les actuacions, la justificació de la conveniència d'escometre la inversió, la població atesa i la demanda que seria satisfeta. Si es requerix un projecte tècnic, este haurà de ser sotmés a informe de l'Oficina de Supervisió de Projectes, tal com s'especifica en l'article 46.3 de la Llei d'Hisenda Pública de la Generalitat Valenciana.
  
2.2. Certificat d'acord del Ple municipal en què s'incloga:
  
a) Aprovació de les actuacions que s'han de desenvolupar.
  
b) Facultar el president de la corporació municipal per a sol·licitar de la Conselleria d'Infraestructures i Transport l'ajuda econòmica necessària per a les inversions que s'han de realitzar.
  
2.3. Compromís exprés del president de la corporació local dels aspectes següents:
  
a) Que l'ús de l'ajuda atorgada s'ajustarà al que preveu la memòria que es presente a la Conselleria i a què es referix la present orde.
  
b) El sotmetiment a control i la comprovació per part de l'administració autonòmica de l'adequació de l'ajuda als fins previstos.
  
c) Que es comunicaran altres ajudes o finançaments públics o privats sol·licitats o obtinguts per als mateixos fins. A estos efectes, s'assenyala que l'import de les subvencions o ajudes no podrà, aïlladament o juntament amb subvencions rebudes d'altres ens públics o privats, superar el cost de les actuacions que s'han de realitzar.
  
d) Que es coneix i s'accepta la quantitat màxima amb què la Conselleria poguera subvencionar les inversions, la qual no es podrà incrementar per cap motiu.
  
e) Que es coneixen i s'accepten tots els requisits que s'establixen en la present orde i que l'incompliment d'estos facultarà la Conselleria d'Infraestructures i Transport a revocar la subvenció concedida, la qual cosa implicarà l'obligació de tornar les quantitats percebudes.
  
2.4. Factures o pressupost de les actuacions realitzades o que s'han de realitzar, segons el cas.
  
3. Les sol·licituds hauran d'anar firmades per l'alcalde-president de la corporació municipal.
  
4. Les sol·licituds i la documentació exigida hauran de ser presentades en el termini d'un mes comptador a partir del dia següent de la publicació de la present orde en el Diari Oficial de la Generalitat Valenciana, en els Servicis Centrals (av. de Blasco Ibáñez, 50, València 46924) o Territorials de la Conselleria d'Infraestructures i Transport (c/ de Gregorio Gea, 27, a València; av. del Mar, 16 a Castelló i av. d'Aguilera, núm. 1-6a, a Alacant), sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
Article 4. Criteris d'atorgament
  
Les sol·licituds d'ajuda econòmica seran ateses sempre que es complisquen els condicionants de la present orde i es prenen en consideració els criteris i fins següents al límit de la consignació pressupostària:
  
1. El grau de repercussió de la inversió en la consecució dels objectius de l'orde (d'1 a 10 punts).
  
2. El volum de població atesa (d'1 a 10 punts).
  
3. La quantia de la inversió realitzada (d'1 a 10 punts).
  
Article 5. Resolució i atorgament
  
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap del Servici de Planificació, el cap de Secció de Transport de Viatgers, i el cap del Servici Territorial de Transports de València, de la Direcció General de Transports, Ports i Costes, que una vegada fixades les admissibilitats i quanties segons els criteris establits en l'orde elevarà la corresponent proposta al director general de Transports, Ports i Costes, qui per delegació del conseller d'Infraestructures i Transport, que per mitjà de la present orde se li conferix, dictarà l'oportuna resolució que atorgarà o denegarà l'ajuda. Tal possibilitat està prevista en l'article 68 de la Llei 5/1983, de 30 de desembre, de Govern Valencià, i article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
  
En cas d'atorgament, la resolució expressarà amb exactitud la quantia. La dita resolució esgotarà la via administrativa.
  
2. El termini màxim per a resoldre expressament i notificar les sol·licituds presentades serà dos mesos comptadors a partir de la finalització del termini de presentació de sol·licituds. Superat este termini sense que haja dictat resolució expressa s'haurà d'entendre que esta és desestimatòria.
  
Article 6. Justificació de la despesa i el pagament de les subvencions.
  
1. Una vegada notificades les resolucions d'atorgament i prèviament al cobrament d'estes per les entitats locals o empreses beneficiàries, estes hauran de justificar les actuacions realitzades en el termini de dos mesos des de la citada notificació, i s'aportarà per a això la documentació següent:
  
a) Factures de les inversions realitzades.
  
b) Certificats d'execució de les obres, si és procedent.
  
c) Fitxa de proveïdor degudament omplida.
  
d) Dades de domiciliació bancària.
  
Una vegada rebuda en el termini i en la forma adequada per l'administració autonòmica la documentació, i després de les oportunes comprovacions, es procedirà al pagament de la subvenció.
  
Article 7. Obligacions dels beneficiaris
  
Els beneficiaris d'estes ajudes estaran obligats a:
  
a) Comunicar a la Direcció General de Transports, Ports i Costes qualsevol alteració en l'execució de la finalitat de la subvenció.
  
b) Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
  
c) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
  
Article 8. Revocació de les ajudes
  
1. Correspondrà el reintegrament de les quantitats percebudes i l'exigència d'interessos des del moment del pagament de l'ajuda econòmica, en el cas que es verifique l'incompliment de les condicions establides en la present orde i la resta de la legislació vigent, en especial si es comprova l'incompliment de l'obligació de justificar les despeses, o s'incomplix la finalitat per a la qual la subvenció va ser concedida.
  
2. A l'efecte, es podrà incoar per l'òrgan competent per a la concessió de les ajudes, el corresponent expedient que podrà finalitzar, si és procedent, amb la revocació de la subvenció, l'obligació del reintegrament de les ajudes concedides i els corresponents interessos.
  
Esta resolució podrà ser impugnada directament davant la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.